SK Úradný vestník Európskej únie C 200/3

Oznámenie týkajúce sa oslobodenia od antidumpingových opatrení uplatniteľných na dovoz glyfosátu zasielaného z Taiwanu, ktoré sa udeľuje jednej spoločnosti na Taiwane

(2005/C 200/03)

Komisia prijala informáciu týkajúcu sa taiwanskej spoločnosti, ktorej bolo priznané oslobodenie od antidumpingových opatrení, ktoré sa v roku 2002 rozšírilo na dovoz glyfosátu zasielaného z Taiwanu.

1. Výrobok a platné opatrenia

Príslušný výrobok je glyfosát, ktorý spadá pod kódy KN ex 2931 00 95 a ex 3808 30 27.

Nariadením (ES) č. 368/1998 (1) Rada uložila konečné antidumpingové opatrenia na dovoz glyfosátu s pôvodom v Čínskej ľudovej republike (ďalej len „ČĽR“). V januári 2002 Rada po prešetrení zameranom na obchádzanie antidumpingových opatrení podľa článku 13 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (2) (ďalej len „základné nariadenie“), rozšírila nariadením (ES) č. 163/2002 (3) clo uložené na dovoz glyfosátu s pôvodom v ČĽR na dovoz glyfosátu zasielaného z Malajzie a Taiwanu (s deklarovaným pôvodom v Malajzii alebo na Taiwane, alebo nie) s výnimkou výrobkov vyrobených spoločnosťou Sinon Corporation na Taiwane a jednou menovanou spoločnosťou v Malajzii.

Rada po preskúmaní podľa článkov 11 ods. 2 a 11 ods. 3 základného nariadenia uložila nariadením (ES) 1683/2004 (4) konečné antidumpingové clo na dovoz glyfosátu s pôvodom v ČĽR a rozšírila toto clo na dovoz glyfosátu zasielaného z Malajzie a Taiwanu (s deklarovaným pôvodom v Malajzii alebo na Taiwane, alebo nie) opäť s výnimkou výrobkov vyrobených spoločnosťou Sinon Corporation na Taiwane a jednou menovanou spoločnosťou v Malajzii.

2. Súčasný vývoj

Komisia prijala informáciu vo forme správy od vedúcej spoločnosti, ktorá sa zaoberá poskytovaním špecifických informácií spoločnosti týkajúcich sa, inter alia, záležitostí vlastníctva akcií, ktoré naznačujú existenciu vzťahu medzi spoločnosťou Sinon Corporation a druhou taiwanskou spoločnosťou. Táto druhá taiwanská spoločnosť, ktorá je tiež zapojená do vývozu glyfosátu, nespolupracovala pri uvedenom prešetrení zameranom na obchádzanie antidumpingových opatrení, a podlieha preto rozšíreným opatreniam. Spoločnosť Sinon Corporation nezverejnila alebo nepotvrdila existenciu akéhokoľvek vzťahu s druhou taiwanskou spoločnosťou počas prešetrenia zameraného na obchádzanie antidumpingových opatrení ani po jeho ukončení.

Existencia vzťahu medzi spoločnosťou Sinon Corporation a spoločnosťou rovnako zapojenou do vývozu glyfosátu, ktorá nespolupracovala počas prešetrenia zameraného na obchádzanie antidumpingových opatrení, by pre spoločnosť Sinon Corporation v prípade, že by sa potvrdila počas tohto prešetrenia, vylúčila možnosť priznania oslobodenia od rozšírených ciel. Retroaktívne zrušenie oslobodenia by sa preto mohlo vyžadovať v prípade, že by bolo založené na nesprávnych alebo zavádzajúcich informáciách poskytnutých spoločnosťou Sinon Corporation. Takisto vzťah vytvorený následne po priznaní oslobodenia medzi spoločnosťou Sinon Corporation a spoločnosťou, ktorá podlieha rozšíreným opatreniam, si môže, v prípade, že sa potvrdí, vyžadovať zrušenie tohto oslobodenia. Na základe uvedeného by sa malo preskúmať, či spoločnosť Sinon Corporation v skutočnosti splnila všetky podmienky potrebné pre oslobodenie od opatrení rozšírené na dovoz glyfosátu zasielaného z Taiwanu v čase priznania oslobodenia a, ak áno, či aj naďalej plnila tieto podmienky až po dnešok.

3. Postup

S cieľom získať informácie, ktoré sa pre toto preskúmanie považujú za nevyhnutné, Komisia zašle spoločnosti Sinon Corporation kópiu tohto oznámenia spolu s dotazníkom a príslušne o tom informuje taiwanské orgány. Ak nie je stanovené inak, tieto informácie a podporné dôkazy by mali byť Komisii doručené do 21 dní odo dňa uverejnenia tohto oznámenia v Úradnom vestníku Európskej únie.

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Ak nie je stanovené inak, tieto informácie a podporné dôkazy musia byť Komisii doručené do 21 dní odo dňa uverejnenia tohto oznámenia v Úradnom vestníku Európskej únie.

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú konkrétne dôvody na ich vypočutie. Ak nie je stanovené inak, túto žiadosť je potrebné predložiť do 21 dní odo dňa uverejnenia tohto oznámenia v Úradnom vestníku Európskej únie.

Všetky podania a žiadosti predložené zúčastnenými stranami musia byť vypracované písomne (nie v elektronickej forme, ak nie je stanovené inak) a musia uvádzať názov, adresu, e-mailovú adresu, číslo telefónu a faxu a/alebo telexové čísla zúčastnenej strany. Všetky písomné podania, vrátane informácií požadovaných v tomto oznámení, vyplneného dotazníka a korešpondencie, ktoré zúčastnené strany poskytujú ako dôverné, sa označujú ako „Len na služobnú potrebu“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „NA ÚČELY KONTROLY ZÚČASTNENÝMI STRANAMI“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax: (32-2) 295 65 05.

4. Odmietnutie spolupráce

V prípadoch, ak ktorákoľvek zúčastnená strana odmietne umožniť prístup k potrebným informáciám alebo ich inak neposkytne v stanovenej lehote, alebo výrazne bráni preskúmaniu, pozitívne či negatívne zistenia sa môžu v súlade s článkom 18 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nevezmú do úvahy, a môžu sa použiť skutočnosti, ktoré sú k dispozícii. Ak niektorá zo zainteresovaných strán nespolupracuje alebo spolupracuje iba čiastočne a zistenia sú preto založené na skutočnostiach, ktoré sú k dispozícii podľa článku 18 základného nariadenia, výsledok môže byť pre túto stranu menej priaznivý ako v prípade, keby bola spolupracovala.

(1) Ú. v. ES L 47, 18.2.1998, s. 1. Nariadenie naposledy zmenené a doplnené nariadením (ES) č. 1086/2000 (Ú. v. ES L 124, 25.5.2000, s. 1).

(2) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

(3) Ú. v. ES L 30, 31.1.2002, s. 1.

(4) Ú. v. EÚ L 303, 30.9.2004, s. 1.

(5) Znamená to, že dokument je určený len na internú potrebu. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (antidumpingová dohoda).